V stratégii pre udržateľnú a inteligentnú mobilitu sa v reakcii na ambicióznejšie klimatické ciele do roku 2030, ktoré sa stanovili v Európskej zelenej dohode a v pláne cieľov Komisie v oblasti klímy, potvrdzuje potreba výrazného zrýchlenia vo využívaní vozidiel a plavidiel s nízkymi a nulovými emisiami. Na podporu tohto využívania je nevyhnutná dostatočne hustá a rozsiahla sieť verejne prístupnej nabíjacej a čerpacej infraštruktúry. Z hodnotenia vyplynulo, že smernica nie je vhodná na účel poskytovania nabíjacej a čerpacej infraštruktúry potrebnej v reakcii na ambicióznejšie klimatické ciele do roku 2030. Medzi hlavné problémy vzhľadom na nedostatky v ustanoveniach súčasnej smernice patrí, že 1. plánovaniu infraštruktúry členských štátov podľa smernice v priemere chýba potrebná úroveň ambícií a súdržnosti, čo vedie k nedostatočnej a nerovnomerne rozloženej infraštruktúre; 2. pretrvávajú problémy s interoperabilitou, pokiaľ ide o fyzické prepojenia a komunikačné normy vrátane pripojenia na elektrizačnú sústavu, a 3. chýbajú transparentné informácie pre spotrebiteľa a ľahko použiteľné platobné systémy, čo má vplyv na prijatie zo strany používateľov. Bez ďalších zásahov na úrovni EÚ je pravdepodobné, že sa táto nedostatočne interoperabilná a ľahko použiteľná nabíjacia a čerpacia infraštruktúra stane prekážkou potrebného rastu trhu s vozidlami a plavidlami s nízkymi a nulovými emisiami vzhľadom na ambicióznejšie klimatické ciele do roku 2030.

Táto iniciatíva sa s cieľom prispieť k dosiahnutiu klimatickej neutrality do roku 2050 a prispieť k zníženiu znečistenia ovzdušia snaží zabezpečiť dostupnosť a použiteľnosť hustej a rozsiahlej siete infraštruktúry pre alternatívne palivá v celej EÚ. Všetci používatelia vozidiel na alternatívny pohon (vrátane plavidiel a lietadiel) musia mať možnosť ľahko sa pohybovať v celej EÚ, a to prostredníctvom kľúčovej infraštruktúry, ako sú diaľnice, prístavy a letiská. Medzi konkrétne ciele patrí: 1. zabezpečenie minimálnej infraštruktúry na podporu požadovaného využívania vozidiel na alternatívny pohon vo všetkých druhoch dopravy a vo všetkých členských štátoch v záujme splnenia cieľa EÚ v oblasti klímy; 2. zabezpečenie úplnej interoperability infraštruktúry a 3. zabezpečenie úplných informácií pre používateľov a primeraných možností platby.

Analyzovali sa tri možnosti politiky, pričom všetky tri zabezpečujú dostatočnú, interoperabilnú a ľahko použiteľnú nabíjaciu a čerpaciu infraštruktúru, ktorou sa podporí využívanie vozidiel s nízkymi a nulovými emisiami do roku 2030 a neskôr. Všetky možnosti zahŕňajú povinné cieľové hodnoty zavádzania na vnútroštátnej úrovni, no líšia sa v predpísanom umiestnení tejto infraštruktúry, v úrovni harmonizácie fyzických konektorov a komunikačných protokolov, ako aj v oblasti informácií a služieb, ktoré sa majú ponúkať spotrebiteľom. Uprednostňovanou voľbou je možnosť politiky 2, keďže zabezpečuje celkovo dostatočné množstvo infraštruktúry, ako aj dostatočnú infraštruktúru v sieti TEN-T, pričom sa členským štátom ponecháva flexibilita, pokiaľ ide o presnú polohu a kapacitu infraštruktúry. Okrem toho sa zabezpečuje úplná interoperabilita a prístup používateľa ku všetkým relevantným informáciám a službám.

Spoločenské výhody budú vyplývať zo zníženia emisií CO2 a látok znečisťujúcich ovzdušie. Investície do kvantity a kvality infraštruktúry vo všeobecnosti nebudú viesť priamo k väčšiemu využívaniu vozidiel s nízkymi a nulovými emisiami, keďže v tomto smere sú spúšťacími faktormi skôr iné politiky, napr. emisné normy CO2 pre osobné vozidlá a dodávkové vozidlá. Avšak až keď bude k dispozícii dostatočná a interoperabilná infraštruktúra, ktorá spotrebiteľom poskytuje minimálne služby, možno očakávať, že sa vozidlá budú uvádzať na trh v takom rozsahu, aký je potrebný na splnenie plánu cieľov EÚ v oblasti klímy. Zníženie externých nákladov na emisie CO2 sa odhaduje približne na 445 miliárd EUR v porovnaní so základným scenárom na obdobie 2021 – 2050, vyjadrené ako súčasná hodnota, pričom zníženie externých nákladov na znečistenie ovzdušia je vo výške 75 miliárd EUR. Tieto zníženia vznikli v dôsledku iných politík, ale umožnilo ich využívanie infraštruktúry. Očakáva sa, že uprednostňovaná možnosť bude mať pozitívny vplyv na inovácie, najmä v oblasti vývoja vozidiel a plavidiel s nízkymi a nulovými emisiami, inovatívnych služieb pre používateľov na základe spoločnej dátovej infraštruktúry, súvisiacich obchodných modelov, ale aj vo vývoji inovatívnejších nabíjacích a čerpacích technológií. Tieto inovácie pravdepodobne posilnia konkurencieschopnosť európskeho priemyslu.